James Haim Pinto
<s>James Haim Pinto (rođen: Haim Pinto) (Bijeljina, 24. 4. 1907 – San Miguel de Allende, Meksiko, 7. 8. 1987), jugoslavensko-američki-meksički slikar.</s>

<s>Biografija 
James Haim Pinto je rođen 24. 4. 1907 godine u Bijeljini, a odrastao u Tuzli, gdje se porodica Pinto preselila ubrzo nakon njegovog rođenja.</s><s>Pinto je već u ranom djetinjstvu pokazivao izrazitu sklonost ka slikanju.</s><s>Njegov je nesvakidašnji talenat prepoznao i podsticao profesor crtanja Mihail Timčišin koji je nadarenog gimnazijalca bodrio i uvjeravao kako će jednoga dana postati veliki slikar.</s><s>Sa prisnim prijateljem i konkurentom Ismetom Mujezinovićem, Pinto se gotovo svakodnevno ogledao u temeljnoj vještini slikarskog zanata, crtanju.</s><s>Mujezinović je često pominjao dom Pintovih sa puno topline, stoga nije slučajno da su suvremenici njegovu kuću nazivali "Tuzlanski Montmartre".</s><s>Poslije završene gimnazije, Pinto se nastavio baviti slikarstvom.</s><s>Na poziv sestre Erne, koja je živjela u Holywoodu, 1939 preselio se u Los Angeles.</s><s>Po dolasku Sjedinjene Američke Države (SAD) počeo je raditi u studiju Walt Disnej.</s><s>Nakon stjecanja američkog državljanstva Pinto je promijenio ime Haim u James.</s><s>Poslije napada na Pearl Harbour, Pinto se kao pripadnik američke vojske borio na bojištima Pacifika.</s><s>Za to vrijeme u okupiranoj Kraljevini Jugoslaviji u užasima Drugog svjetskog rata i Holokausta nestala je gotovo cijela njegova porodica.</s>

<s>Po završetku rata, 1945 godine, Pinto se vratio svojoj ljubavi iz mladosti, slikarstvu.</s><s>Upisao se na umjetničku akademiju "The Chouinard Art Institute" u Los Angeles-u i u 41-oj godini završio studij.</s><s>Od tada je izlagao samostalno, te je aktivno učestvovao na brojnim kolektivnim izložbama.</s><s>Poslije nekoliko kraćih boravaka u Meksiku, očaran čudesnim spojem mitova i stvarnosti koji ga je fascinirao i snažno inspirirao, Pinto je odlučio napustiti Los Angeles i preseliti se u Meksiko.</s><s>Od 1950 godine, stalno živi u Meksiku, gdje je prihvatio radno mjesto predavača na "Institutu Allende" u San Miguel de Allendeu.</s><s>Predavao je štafelajno slikarstvo za napredne studente i slikarstvo murala.</s><s>I sam se u tom periodu intenzivno bavio zidnim slikarstvom.</s><s>Mural "Život i smrt Ignacija Allendea" u koautorstvu sa velikim meksičkim slikarom Davidom Alfarom Siqueirosom 1947, impresivni mural "Geneza" u Rimu slikan 1959, te mural u Clairmontu u Kaliforniji iz 1960 godine, učinili su Pintu jednim od najpoznatijih američko-meksičkih muralista.</s><s>1961 godine, imenovan je šefom Katedre za slikarstvo na "Institutu Allende".</s><s>Iste godine postaje i dekan.</s><s>Na tom mjestu ostaje devet godina, te u penziju odlazi kao dekan emeritus.</s><s>James Haim Pinto je preminuo 7. 8. 1987 godine u San Miguel de Allendeu.</s>

<s>Pintova djela, slike i skulpture, njegovi murali, nalaze se u muzejima, galerijama i privatnim kolekcijama širom svijeta.</s><s>Doživio je značajnu pozitivnu kritičku recepciju i valorizaciju u američkoj i meksičkoj štampi i stručnoj literaturi.</s><s>Dobitnik je brojnih značajnih nagrada.</s><s>Slikarstvo Jamesa Haima Pinte, prošlo je složen proces transformacije, od impresionizma u ranoj fazi, preko ekspresivnog konstruktivizma s tematikom socijalnog protesta kasnije, da bi doseglo visoke umjetničke domete koji su karakteristični za njegove radove iz vremena relativno dugog boravka u San Miguelu de Allendeu.</s>

<s>Legat James H. Pinto 
I pored toga što je najveći dio života proveo u SAD-u i Meksiku, Pinto je sa zavičajem tj. Jugoslavijom zadržao neprekinutu vezu.</s><s>Svojim likovnim djelima i novčanim prilozima uvrstio se među utemeljitelje "Međunarodne galerije portreta Tuzla", gdje mu je priređena i prva samostalna izložba u domovini 1979 godine i gdje je, deset godina poslije, ustanovljen "Legat Haima Pinte".</s><s>Zasluga za formiranje ovoga Legata pripada nesumnjivo Pintinoj supruzi Ruški Pinto, njegovim sestrama Erni Englander i Nadi Mailland, koje su Galeriji poklonile šezdeset djela ovoga značajnog jugoslavenskog umjetnika i tadašnjem ravnatelju Galerije Mevludinu Ekmečiću.</s><s>Legat je zvanično uspostavljen 1989 godine sa punim nazivom Legat James H. Pinto.</s><s>Pravilnikom Legata predviđeno je redovito dodjeljivanje nagrade "James H. Pinto", te stalne postavke i pokretne izložbe.</s>

<s>Reference</s>

<s>Biografije, Bijeljina
Jugoslavenski Jevreji
Američki Jevreji
Austrougarski Jevreji
Jugoslavenski slikari
Američki slikari
Meksički slikari</s>

